Sociedad Deportiva de Remo Astillero

Sociedad Deportiva de Remo Astillero (euskaraz: Astillero Arraun Elkartea) El Astilleroko arraun elkartea da. Bere palmaresean 2 Kontxako Bandera, 8 Espainiako Txapelketa eta 2 TKE Liga ditu. Kantabriar taldeen artean garaipen gehien eskuratu dituen elkartea da.

Historia

Sorrera 
1966an José del Castillok sortua, tosta finkoan, mota guztietako kategorian hartu du parte: bateletan, trainerillatan eta trainerutan eta baita tosta mugikorrean ere. Sortu eta berehala hasi zen emaitza onak izaten. 1967an Kantabriako bere lehen txapelketa irabazi zuen eta hurrengo urteetan Pedreñaren aurkari zuzena bihurtu zen. Garai hartan Orioren aurkako desafioak jokatu zituen, gipuzkoarren aurrean galtzea tokatu bazitzaion ere. 1970an Jose Angel Lujanbio patroia ekarri zuten eta honek indar berria eman zion taldeari. 1972ko denboraldia bikaina egin zuen, baina Kantabriako txapelketa irabazi ez izanak Kontxako Banderan parte hartzeko aukera kendu zion. Gainerako estropada guztiak irabazi zituen.

Urrezko aroa 
2000 urtean Jose Manuel Francisco entrenatzaileak talde indartsua osatu zuen berriro eta Izortz Zabala bermeotarra patroi zuela TKE Ligan sartuz bi ekitaldi irabazi zituen, bai eta Kontxako bi Bandera ere. Honetaz gain zazpi Espainiako Txapelketa irabazi zituen 2000 eta 2008 artean, Kantauri itsasoko traineru indartsuenetakoa zela erakutsiz. Baina eskandalu handia ere sortu zen Astilleroren inguruan. Doping kontrol baten agertu ez izanak TKE Ligatik kanporatu eta bi urtez estropadarik ez jokatzera zigortu zuen taldea, txapelketak eta Kontxa bakarrik jokatu ahal izan zituelarik.

TKE Ligara itzulera 
2008an KAE Ligako bigarren mailan hasi eta urtez urte berriz TKE Ligara igotzea lortu zuen. Hurrengo urteetan erdiko txandan mantentzea izan zuen helburu nagusi. 2014ko kantabriar taldeen gainbeheraren erdian TKE Ligan mantentzeko ahaleginetan aritu zen eta mailari eustea lortu zuen bakarra izan zen, larri izan bazen ere. Hurrengo urteetan lasaiago aritu da Ligan eta Kontxan ere sartzear egon da 2015 eta 2016an zortzigarren egin baitzuen sailkapen estropadan, lehenengoan 22 ehunenekorengatik gelditu zen kanpoan. 2017an ordea urte txarra izan zuen eta TKE Ligan azken postuan gelditu ondoren maila galdu zuen. 2018an KAE Liga irabazi eta berriz ere TKE Ligara itzuli zen, urtebeterako ordea.

KAE Ligara itzuli zenean taldea eraberritu eta aurreneko urtean ozta ozta mantendu bazen ere 2021ean 12. egin eta maila galdu zuen. Hurrengo denboraldietan KAE 2 Ligan maila kaskarra eman du.

Palmaresa

Kontxako Bandera 
 Txapelduna (2): 2003 eta 2004.
 Bigarrena (2): 1968 eta 2006.
 Hirugarrena (3): 1973, 1974 eta 2005.
 Sailkapen estropadako irabazlea (3): 2002, 2003, 2011.
 Sailkatua (14): 1973, 1974, 1976, 1978, 2000, 2002, 2003, 2004, 2005, 2006, 2008, 2010, 2011 eta 2012.

TKE Liga 
 Txapelduna (2): 2003 eta 2005
 Bigarrena (1): 2004
 Hirugarrena (0)
 Irabazitako estropadak (2021 barne): 31
 Parte hartzeak (12): 2003, 2004, 2005, 2010, 2011, 2012, 2013, 2014, 2015, 2016, 2017, 2019
 KAE 1 Liga (2): 2009, 2018
 KAE 2 Liga (1): 2008
 Euskal Liga (0): Bigarren 2000an.

Espainiako Traineru Txapelketa 
 Txapelduna (8): 1972, 2000, 2002, 2003, 2004, 2005, 2006 eta 2008.
 Bigarrena (4): 1968, 1969, 1971 eta 1999.

Kantabriako Traineru Txapelketa 
 Txapelduna (25): 1967, 1970, 1971, 1973, 1976, 1978, 1983, 1998, 1999, 2000, 2003, 2004, 2005, 2006, 2008, 2009, 2011, 2012 2013, 2014, 2015, 2016, 2017, 2018 eta 2019.
 Kantabriako distantzia luzeko traineru txapelketa (2): 2018, 2019.

Gainontzeko estropadak

Trainerillak 
 Espainiako Txapelketa (6): 2004, 2005, 2006, 2007, 2010 eta 2011.

Batelak 
 Espainiako Txapelketa (6): 2004, 2005, 2006, 2007, 2010 eta 2011.

Azken denboraldiak

Aulki mugikorra 
 Espainiako zortziko txapelketa (5): 2006, 2007, 2008, 2009 eta 2010.

Emakumezkoen trainerua 

2008 eta 2009an Kontxako Banderan bigarren postuan gelditzea lortu zuen Maria Gil patroi zuela. Hau izan zen denboraldi bakoitzean jokaturiko estropada bakarra.

2010an Kantabriako selekzioa izenarekin Euskotren Ligan aritu zen eta laugarren egin zuen. Alba Rocillo izan zen patroia baina azken estropadan lesionatu egin zen. Kontxako banderarako sailkapen estropadan Sara Vazquez aritu zen eta taldea ez zen Banderarako sailkatu.

Hurrengo urtetan ez zuen trainerurik atera baina 2013an Santoñako traineruan aritu ziren hainbat arraunlari. Horretaz gain aurredenboraldiko etxeko estrpadetan parte hartu izan du.

2023an lehenengo aldiz hartu zuen parte liga batean eta denboraldi osoa eginez. ETE Ligan izan zen eta zortzi trainerutatik bosgarren egin zuen.

Palmaresa 
 Kontxako Bandera:
 Txapelduna (0)
 Bigarren (2): 2008, 2009.
 Emakumezkoen Traineru Liga:
 laugarren 2010an.
 San Jose traineruen igoera (5): 2014, 2015, 2016, 2017, 2022

Denboraldiak

Antolaturiko estropadak 

Astillerok, 1971etik aurrera Astilleroko Bandera antolatzen du ibaian, gehienetan erlojuzkontra jokatzen dena. Denboraldi-aurreko estropada ere antolatzen du martxoa aldera, San Jose traineruen igoera (Astillero).

Kanpo estekak 

A
El Astillero